Bleyta og kuldi talin til málsbóta við snjósleðastuld Héraðsdómur Vesturlands hefur dæmt tvo menn til greiðslu 20 þúsund króna sektar fyrir að hafa í sameiningu tekið vélsleða í heimildarleysi við Snæfellsjökul og ekið honum nokkurn spöl frá þeim stað og til baka aftur . Mennirnir voru á vélsleða á Snæfellsjökli og varð hann bensínlaus . Þurftu þeir því að fara fótgangandi nokkurn spöl til að ná í bensínbrúsa í bifreið sem þeir höfðu til umráða . Nenntu þeir ekki að ganga til baka að sleða sínum og tóku því sleða er varð á vegi þeirra ófrjálsri hendi . Dómurinn telur mönnunum það til nokkurra málsbóta að þeir voru blautir og kaldir og sú frásögn þeirra var ekki véfengd af ákæruvaldinu . Taldi dómurinn brot þeirra því smávægilegt og því heimilt að dæma þá aðeins til greiðslu sektar . Það var Benedikt Bogason héraðsdómari sem kvað upp dóminn .